khistorydata/jeongjo-sjw-relations huggingface dataset:
정조 11년
丁未正月初四日辰時上御熙政堂大臣備局堂上引見入侍時行左承旨李在學假注書李德鉉事變假注書金致正記事官李相璜金祖淳領議政金致仁左議攻李福源右議政金熤行禮曹判書李命植行司直金華鎭左參贊金魯鎭開城留守李性源行副司直徐有寧徐有慶延豊君李𡊠行副司直李敬懋徐有大江華留守趙鼎鎭校理趙弘鎭以次進伏訖致仁曰三陽回泰百祿滋至聖德日新玉體日康區區慶忭曷有其極社壇親享侵夜勞動之餘聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁曰向來揀擇之命所重有在初揀之後更無下敎故敢此仰達矣上曰再揀以初七日爲之可也出擧條上曰戶判入來乎致仁曰聞到闕外以病不得入來云矣上曰戶判昨日入侍以向日卿等請對還止之事縷縷泣請擧措過當意謂今日又受其困今不入來可幸矣大抵此事廷臣不信予言故每有煩聒豈不慨然乎若有一分可覈之端則予豈待廷臣之言乎致仁曰雖無指的之事旣有一疑字則其所究覈烏可已也關係至重冤憤益溵此所以廷臣之煩請不已者也福源曰外間物情愈久愈激聞前春坊齊會闕下方欲更籲云矣熤曰臣等豈獨不信聖敎而旣有可疑之端則一番究覈終不可已矣致仁曰向日箚批以三字刀割爲敎而與今番事大異矣慈殿有却湯劑下諺敎之盛擧則不可但以相反論也幸須一番究覈上慰慈聖之心下副群下之望焉四行刀割致仁曰雖以宇鎭事言之以有故事爲敎而豈有如許故事乎上曰豈無故事卿眞不知而有此言耶致仁曰臺啓方張之鞫囚誠無如此之擧矣承款之逆爲其父不正其律亦不一番嚴問寧有如許鞫體上曰豈但爲渠家而已果知獄體之不成後弊之有在而當今之時如此處分之外無可奈何矣及此時若隨衆波蕩則當作何如世界耶卿等第思之無別般可爲之道自今以後似勝於前矣致仁曰聖敎遠及臣非不欽仰而輿情難遏不可如是處分而止寧鎭亦不鞫問念及後弊心骨俱寒上曰尙喆之尙今生存筵臣或以爲自速渠罪之道而予則以爲有益於宇鎭尙喆若死則宇鎭之生豈可必也致仁曰雖以聖敎言之鞫體之不成已無可言宇鎭之罪旣關係宗社則宇鎭之罪輕重豈在渠父之生與不生哉上曰金載瓚向於筵中以自今以後人主無所欲而不得爲之事爲言此則心以爲是而予任其咎矣致仁曰此眞格言也後弊之所關甚大惟聖明更加三思上曰今日則歲首次對幸勿多言以苦予心致仁曰此守禦使徐有寧狀啓也以爲本廳屬三營束伍及左右部牙兵今春合操何以爲之事請令廟堂稟旨分付矣南漢合操行之已久詰戎之政誠爲可悶而畿甸災荒無異兩南多有設賑之邑則此時民情不可不念今春合操特令停止之意分付何如上曰依爲之出擧條致仁曰此開城留守李性源狀啓也以爲本營軍兵今春習操依例設行事請令廟堂稟旨分付矣松都軍兵太半是行商之類故每當習操之時預爲知委已出者招集未發看留待例也其於災歲爲弊多端依他營例停操之意分付何如上曰依爲之出擧條致仁曰頃因全羅監司沈頤之狀啓耽羅移粟時土産雜物移納于羅州濟民倉便否更爲詳問於羅州等諸邑論理狀聞之意覆奏行會矣卽見其狀啓則枚擧羅州等十九邑牒報以爲今此涼藿移俸之擧特軫島民涉險之苦而旣無穀物糶糴只有涼藿分俵則在本州無設始之難在屬邑無轉輸之勞倉厫不煩新創穀物依前散置少無更張施設之橈則不必以年荒爲拘且雜物分俵旣有已例臨陂屬邑曾不爲苦羅州傍近亦豈有弊乎移倉一款更令廟堂稟旨分付矣今此涼藿移捧之議蓋軫島民涉險之苦而觀於道臣狀啓羅州諸邑元無弊端至以不必以年荒爲拘云爾則列邑物情之樂從槪可知也在島陸實爲兩便之道自今爲始耽羅土産雜物之出來者許令分俵於羅州等邑以爲分數換賣事分付道臣何如上曰依爲之出擧條致仁曰摠戎使李昌運頃因病重有病差後受符之命矣將符體重未曾有將臣之病未受符者而聞病尙未差歲亦已改未受符而一向虛帶事極未安矣上曰申飭斯速受符可也出擧條致仁曰訓將譴罷再明日擧動都提調兼察乎上曰及時當有商量之道矣致仁曰上年年事田農稍熟特敎蠲減停退之政一依癸卯故鄕民則得以聊賴安存而目下都民之急反甚於鄕民近來遇歉發賣每有特命故都民認爲前例希望甚切云此不必一用癸卯之例分給早晩巡數闊狹該廳自可審量擧行賑堂方入侍以此意分付何如上曰賑堂之意何如賑恤廳堂上徐有隣曰都民之今年形勢雖曰切急比之癸卯頗有間焉故不敢議到於發賣矣自上特下軫念之敎大僚又有此筵達勢將待成命奉行而取考前後謄錄則如壬子癸丑等慘歉歲不過一二等今雖發賣不必一遵癸卯之例姑觀民勢自二月爲始限二三等擧行而抄戶等節務從精詳之意中飭京兆似好矣上曰依爲之出擧條上曰頃見正卿班列甚希疎矣致仁曰今承陞擢之敎而臣未嘗留意亦未與僚相相議而第於宋載經事有欲達者矣載經向來政注太無漸次致有一場紛紜誠可謂不善爲而其實則出於對揚聖意也此不足深非且其爲人牢確有守臣則每以爲可仗之人矣上曰卿言好矣然伊時事果無漸雖以古人之識慮地望求治太速莫不因是狼狽況此人乎對揚之擧反歸壅閼尙今思之不勝慨咄以今世道人心擧條啓下之後必致許多嘵嘵此則隨處予自有痛禁嚴防之道當如年前之爲矣大抵此人伊時事置之無論見知於宮銜人孰不知所以至今不棄者專在乙丙之趨向且今年滿七十仍令沈屈於亞卿諴有不可陞擢調用可也出擧條致仁曰再明日展拜兩提調當陞殿而萬無陞降之望臣之所帶都提擧之任惟冀體諒矣上曰何遞卿職只提調陞殿可也致仁曰提調亦老病之人矣上曰然則提調許遞可也致仁曰此則不安矣上曰在下當遞何害之有命書傳敎曰春奉審及冊寶奉審時提調當備員進參而皆以耆耋勢難登降本署提調尹東暹許遞又命書傳敎曰方有抄戶之命判尹之病難責劇務右尹聞有實病竝許遞上曰分付吏曹亞尹以將任爲之可也抄戶分給時不可無器具故耳福源曰臣自十年前得天廢之疾自分見棄於世而不意當此重任義分是懼因循至今而今則病勢萬無行公之望特蒙天地父母之恩是臣區區之望也上曰相職何等重任而豈可輕遞乎福源曰臣家過蒙國恩兄弟子姪布列朝廷皆叨顯要過福之災滿盈之戒正謂臣今日道也以情以病不可不速去矣上曰過矣卿之筋力尙旺何如是爲言耶福源曰大禮過後當入文字矣上曰蔡濟恭疏入來乎在學曰俄者到院矣上命入賜答命植曰臣向日冒犯大罪而不置重典不可以人莫我知不爲首實矣遄伏當律是臣之望也上曰以此以彼過矣无妄之過何足過引命植曰考見都監儀軌甲辰年則王大妃殿上尊號時自賓陽門奉入自內門路皆有書下矣今番則未承下敎故依例以由正門出磨鍊而門路則何以爲之乎上曰以泰秋門爲之內門路更待下敎可也出擧條有隣曰均廳事目極爲嚴重前後鑄錢未嘗有推移取用之事矣今番則所鑄爲百萬而京外錢儲無路拮据故不得不多數貸下而憧憧在心不敢少弛今聞先錢數爻爲二十二萬餘兩而方有換舊錢之議云換舊錢自當依例擧行而此後貸下條去來時備送新錢取用舊錢使均廳錢儲首先充報事出擧條申勅何如上曰大臣之意何如致仁曰當初均廳錢之貸下旣出特敎該堂之欲隨鑄旋推似無怪矣上曰依爲之出擧條八行半刀割弘鎭曰向來鞫獄至凶慘至陰祕而處分止此何也上曰以謙何以爲之則好耶致仁曰誠悶矣上曰遣宣傳官莅斬則何如致仁曰猶勝於處絞矣弘鎭曰前宮銜方治疏云而至今不爲一番究覈群下之疑感去而愈激醫官發啓臣實爲之而終未得天聽尙今抑鬱矣向見慈敎之後悲冤崩迫如發啓之初矣特許究覈以洩神人之憤焉上曰已悉言於大臣矣命書傳敎曰同福縣監去月念後除拜當日下直今以未署經入啓辭大是不察且於右相筵奏未及提答該房承旨遽差吏曹當該堂上推考鼎鎭曰忠顯公李惇五忠烈祠追享之典當於二月本祠春享時擧行而位次則曾於故承旨洪命亨追享時因禮曹啓下關以生時職品爲定矣今番亦當依此擧行而不敢擅便敢此仰達矣上曰大臣之意何如致仁曰以生時職品爲序似宜矣上曰依爲之出擧條致仁曰俄者覆奏時有一件之遺漏者敢此仰奏矣仍奏曰此江華留守趙鼎鎭狀啓也以爲本營鎭撫軍兵及外四營春操依定式設行統禦營所管畿海兩道舟師春操則合設而合操若停止則或令各操設行令今春兩道舟師合設於臣營前洋事請令廟堂稟旨分付矣今年各處春操以荒歲擾民皆令停止則此亦不宜異同至於統禦營水操裹糧往來動費旬餘其爲民弊有倍陸操本營鎭撫軍兵外四營春操及統禦營所管畿海兩道舟師合操竝各操特令停止爲宜以此分付何如上曰依爲之出擧條命退諸臣以次退出
정조 11년
丁未正月初四日巳時上御重熙堂左副承旨入侍時左副承旨趙衍德假注書李德鉉記事官尹行任金祖淳稟事閣臣徐有防李崑秀以次進伏訖上命書傳敎曰內乘中慶熙宮入直別軍職改差令該曹口傳差出又命書傳敎曰知事蔡濟恭備堂還差又命書傳敎曰近來位著乏人亞卿亦然左右尹望問于大臣陞品備擬事分付銓曹命退承史以次退出
정조 11년
丁未正月初四日申時上御重熙堂坐直承旨入侍時左副承旨趙衍德假注書李德鉉記事官李相璜金祖淳稟事閣臣尹行任以次進伏訖上曰提調持湯劑入侍事分付賤臣承命出與徐有隣偕入進伏訖上曰惠慶宮進服加減歸脾湯十貼製入進御交感蔘橘茶一貼煎入出榻敎命書傳敎曰守令如有未署經人今日內皆令署經兩司未肅拜呈告人及時在任所疏批未下人竝許遞前望單子入之待下批牌招命退承史以次退出
정조 11년
行都承旨金頤柱坐行左承旨趙尙鎭坐右承旨趙衍德坐左副承旨金魯淳坐右副承旨金載瓚坐直同副承旨洪義榮坐直注書金孝建病一員未差假注書張錫胤仕李德鉉仕直事變假注書李顯秀仕
정조 11년
趙尙鎭啓曰大司憲洪秀輔未肅拜執義掌令一員持平二員俱未差掌令吳鵬南在外監察茶時之意敢啓傳曰知道
정조 11년
傳于金魯淳曰左承旨馳詣宗廟永寧殿奉審摘奸以來
정조 11년
金魯淳啓曰明日大駕入宗廟入齋室後王大妃殿惠慶宮問安何承旨進去乎敢稟傳曰右副承旨進去
정조 11년
傳于金魯淳曰承旨入侍
정조 11년
金魯淳啓曰明日動賀時承旨不可不備員未差之代政官牌招開政差出待下批牌招察任何如傳曰前望單子入之待下批牌招察任
정조 11년
傳于金魯淳曰都承旨許遞與未差之代前望單子入之
정조 11년
承旨前望單子入之金頣柱金載瓚落點
정조 11년
金魯淳啓曰明日動駕時侍臣當爲備員今日政新除授臺諫竝待開門牌招以爲進參之地何如傳曰允
정조 11년
洪義榮啓曰明日動駕時漢城府堂上當爲導駕而判尹宋載經左尹洪秉纘未肅拜右尹鄭景淳在外無進參之員判尹左尹竝卽牌招何如傳曰允
정조 11년
金載瓚啓曰漢城判尹宋載經左尹洪秉纘牌不進推考傳旨今方捧入而判尹陳疏到院以齋戒相値纔以退却矣明日導駕無進參之員竝更卽牌招何如傳曰判尹上疏捧入左尹則海西査事因疑晦多端尙未判決當品時不得行公況陞品乎與在外亞尹今姑許遞前望單子入之
정조 11년
左尹前望單子入之徐有大落點
정조 11년
右尹前望單子入之尹師國落點
정조 11년
金魯淳啓曰新除授左尹徐有大右尹尹師國竝卽牌招以爲明日導駕進參之地何如傳曰允判尹批下一體牌招
정조 11년
傳于金魯淳曰昨日傳敎以未署經未承批及時在任所人使之許遞而今日始見傳旨未署經諸臺不入於現告中每煩提飭終無向塾之意況差使員守令事又如是誤傳事事極爲駭然當該承旨趙衍德罷職院吏令攸司從重科治
정조 11년
金魯淳啓曰明日動駕時承旨不可不備員未差之代政官牌招開政差出待下批牌招察任何如傳曰允
정조 11년
有政吏批判書尹蓍東進參判未差參議李時秀進承旨金魯淳進以趙尙鎭爲承旨以朴天衡爲大司諫以李師濂爲執義以宋銓爲司諫以李太亨白師謹爲掌令以韓致應宋翼孝爲持平以權恢爲獻納以柳畊金載翼爲正言以柳爲工曹正郞以尹在陽爲兼春秋
정조 11년
有政吏批判書尹蓍東進參判未差參議李時秀進承旨金魯淳進以朴廣源爲副應敎以成鍾仁爲司僕正以洪克浩爲兵曹正郞以鄭萬始爲西學敎授以申馥爲南學敎授以姜文岳爲宗廟令
정조 11년
兵批判書金履素參判申益彬參議柳誼進參知李夔進承旨洪義榮進以韓宗濟宋濟遇朴聖泰李壽咸李東稷爲副護軍以具㢞金頤柱洪秉纘鄭景淳洪仁浩朴天衡洪明浩盧廷良沈銖爲副司直以沈埉爲副司果
정조 11년
傳于金魯淳曰還朝已四日納符已四日待命已四日留待之命亦已四日而每日不過數次例飭姑靳別般促敎者予意蓋有在耳此重臣間閱百千劫僅脫鬼關今爲白白平人勉出之際不欲驅督反置迫隘之境以是始許陳疏之路使之承批後來待旣承批又必肅命後入侍朝家之於重臣終始曲爲之地者有如是矣然猶半日延英稱以待罪承旨詣閤已久之後尙無動靜分義所在極爲未安知事蔡濟恭從重推考使之肅謝後詣閤
정조 11년
傳于金魯淳曰重臣之來待延英近處何關於承宣而忽地緣故出去云者果何故也重臣若入協陽門內則承旨又將經尋鄕路乎雖未知實故之如何事極駭然右承旨洪仁浩遞差
정조 11년
傳于金魯淳曰知事蔡濟恭入侍
정조 11년
以刑曹參判望筒傳于金魯淳曰前望單子入之
정조 11년
傳于金魯淳曰刑曹參判牌招察任
정조 11년
傳于洪義榮曰藥房擧行萬萬駭然後弊所關不可無嚴飭當該提調越俸五等
정조 11년
以兵曹中日單子傳于洪義榮曰扈衛軍官閑良金光郁四中六分無異五中大科當前今番特爲直赴殿試俾知勸奬之意
정조 11년
金魯淳以王大妃殿加上尊號都監都提調言啓曰尊號儀詿書出眞諺各一封謹此封進之意敢啓傳曰知道
정조 11년
洪義榮以備邊司言啓曰明日動駕時訓局當隨駕而大將李柱國方在罪罷矣在前如此之時多有他大將或中軍代領之例今番則何以爲之乎敢稟傳曰昨筵旣言之此草記姑置之以待下敎可也
정조 11년
漢城判尹宋載經疏曰伏以三元回泰百祿滋降聖孝彌隆於格衷慈功丕煥於颺號縟禮將擧賀儀已迫臣民慶祝曷有其極仍伏念臣以情則至危蹙以病則至沈痼奔問之微誠粗伸歸死之私願愈急姑俟呼嵩之後擬發首丘之行涕泣陳章略控微悃及承批旨誨責諄摯繼以有京兆亞尹之除適下於除夕廷候之時牌召連促疏籲且阻怵分畏義他未暇顧棄乘廉防冒昧暫肅惶愧隕越歷日靡措乃者寵擢新命是又何爲而至哉噫臣之伎倆不過愚妄而已素門晩進無所依藉弱植畸蹤無所攀援特荷遍眷驟躋宰列委寄之深重任遇之殊絶至今思惟暗淚常熒而匪材冥升鬼怒已伺危塗濫榮人猜交狺顚踣僇辱理所不免臣迺以癡獃凡匹木直素性彳亍橫身於睢盱之中漫無省解全昧弛張果能無衆彀之𢥠魂叢鏑之集肌乎是則臣實甘之矣其所怵然疚痛者區區自矢者在於酬恩而自歸於辜恩斷斷自信者在於恢公而自底於蔑公徒使朝象日以睽阻世道日以壞敗莫非臣愚妄之罪致然也臣之犬馬之齒今已滿七耋矣舊質難變新知不進依然是惽陋鈍滯萬不入俗之樣子而精神筋力則但如西日之益低不審聖明奚取於罔效之一癈物而忽地拂拭之簡拔之不恤忌憎之愈深不念名器之愈䙝此殆臣窮命已盡大恨將逼夫八座之秩至崇顯也沈屈之久則循序者有之勞勩之積則懋賞者有之其或才德可用則超陞者亦有之如臣譾劣滓釁叨竊已極及今休致之年乃反以罪爲榮求退得進靦顔周行重犯無忌憚之科則堂堂淸朝寧有是哉至若踰涯之愧過福之懼臣不敢縷陳有如循例辭巽者之爲而自來癃篤之狀聖明抑或記有矣最是膈痞之症逐歲冞劇榮衛盡涸形殼徒存虛損眩瞀常墜烟霧之中凜凜危綴非復數年前所見房闥之內私事應接猶不能自强則詞訟劇務初非可論天牌之下又値動駕而情病俱苦轉身無路不得不悉暴衷懇仰翼矜察伏願聖慈俯垂鑑諒亟收臣新授資級仍治臣違慢之罪以重官方以靖私義以卒終始庇保之澤千萬至願無任屛營祈懇之至答曰省疏具悉所辭過矣卿其勿辭行公
정조 11년
丁未正月初五日辰時上御重熙堂左副承旨入侍時左副承旨趙衍德假注書李德鉉記事官李相璜金祖淳稟事閣臣尹行任以次進伏訖上命有司堂上入侍賤臣承命出與徐有隣偕入進伏訖命書傳敎曰明日廟殿展謁次詣毓祥宮延祜宮義烈宮仍詣景慕宮展拜由館峴還宮以此分付命書傳敎曰明日出宮門路以協陽門爲之又命書傳敎曰寶冊內入後權安內別殿以宣政殿爲之又命書傳敎曰上寶冊日內門路自泰秋門由延和門集慶門至承敎門內都監堂郞留待事分付衍德曰卽見工曹啓目不塡年月入啓文字何等審愼而有此做錯當該堂上推考原啓目勿施何如上曰依爲之出擧條命退承史以次退出
정조 11년
丁未正月初五日未時上御誠正閣右副承旨與知事入侍時右副承旨金魯淳假注書李德鉉記事官李相璜金祖淳知事蔡濟恭以次進伏訖上命濟恭進前曰今日以此貌樣見卿平日之所不期者矣卿彈冠立朝朝家可謂報卿矣濟恭曰古人常稱天地再生之恩而小臣則被萬生之恩欲報之德昊天罔極小臣無狀屢陷罪戾而殿下輒拔之至於今番事殿下積費商量使之避凶趨吉雖慈父何以過此小臣尙有一分知覺一番入侍以覲耿光生平至願而促敎之下連日違傲者肅拜二字若出朝報則小臣之廉防姑勿輪貽羞朝廷當何如也若以前兵使入侍下詢西關物情則臣當不竢終日而日月之明猶未下燭連以肅命爲敎非其招不往聖人取之臣雖萬死不敢奉承而俄下傳敎懇惻切至不覺感涕之被面他不暇顧冒沒登筵而廉防掃地矣臣罪又添矣上曰所謂三件事初無文字之昭布則不可以傳敎昭晣故出諸筵話而以人主立證古有是否決知萬萬非常之擧而非但爲卿一人地也朝象因此而漸壞故不得已爲之矣假使卿眞有如許之事旣曰討逆而不爲一司發啓先自卿宰始事未前有使他人觀之以爲如何朝廷之所以攻卿者以與國榮相親爲辭矣家人云云卿之上疏乎濟恭曰李判府筵奏以爲臣與國榮相親之說聞於國榮之家人云故伊時臣疏以爲國榮之家人人若當之則毛髮俱竦而李某不以爲嫌語言相通眞所謂急於陷人不知自陷爲辭矣上曰以今日朝廷見之則於卿可謂漢賊不兩立矣從今爲始以思容世之道此時召來意豈亶然今之時不可不以熱治熱矣予於近日積費商量置卿於白白無瑕之地卿亦思報效之道焉濟恭曰聖敎及此感泣之極不知所對仍奏曰誠極惶悚而以關西都試事有仰達者矣上曰因新帥狀啓合設事已爲下諭卿似未及聞知矣濟恭曰臣實不知而仰奏矣魯淳曰濟恭敢爲贅及他說誠猥濫矣上曰此承宣老悖而猶爲困卿卿亦難矣命濟恭先退魯淳曰明日動駕時侍臣不可不備員兩司未差之代今日政使之差出何如上曰依爲之在外及未署經人員竝許遞今日政一體差出可也出擧條上曰進御交感蔘橘茶一貼煎入出榻敎命退承史以次退出
정조 11년
行都承旨趙尙鎭坐左承旨徐鼎修坐直右承旨金魯淳坐直左副承旨洪義榮坐右副承旨金載瓚坐同副承旨權以綱坐注書金孝建病一員未差假注書張錫胤仕李德鉉仕直事變假注書李顯秀仕
정조 11년
大駕詣宗廟入齋室後奎章閣政院玉堂藥房口傳問安答曰知道
정조 11년
詣永禧殿入齋室後奎章閣政院玉堂藥房口傳問安答曰知道
정조 11년
詣儲慶宮展拜後奎章閣政院玉堂藥房口傳問安答曰知道
정조 11년
詣毓祥宮展拜後奎章閣政院玉堂藥房口傳問安答曰知道
정조 11년
詣延祜宮展拜後奎章閣政院玉堂藥房口傳問安答曰知道
정조 11년
詣彰義宮展拜後奎章閣政院玉堂藥房口傳問安答曰知道
정조 11년
詣義烈宮展拜後奎章閣政院玉堂藥房口傳問安答曰知道
정조 11년
詣景慕宮入齋室後奎章閣政院玉堂藥房口傳問安答曰知道
정조 11년
傳于權以綱曰侍衛軍兵毛具
정조 11년
備忌記前訓將李柱國敍用復授前任牌招傳授命召
정조 11년
權以綱啓曰訓鍊大將李柱國敍用事命下矣時無職名令該曹口傳付軍職何如傳曰允
정조 11년
兵曹口傳政事副司直單李柱國
정조 11년
承旨前望單子入之蔡弘履李亨元落點
정조 11년
承旨前望單子入之徐鼎修權落點
정조 11년
承旨前望單子入之李夔李東郁落點
정조 11년
傳于李亨元曰傳敎誤傳以致班儀之不整當該承旨遞差
정조 11년
承旨前望單子入之權以綱落點
정조 11년
傳于李亨元新除授承旨牌招察任
정조 11년
李亨元啓曰持平宋翼孝以侍臣禁推事命下矣遞差傳旨依例捧入之意敢啓傳日知道
정조 11년
李亨元啓曰副應校朴廣源校理鄭萬始李百亨副校理趙弘鎭副修撰李殷模申馥禁推副校理權裕修撰李顯靖在外玉堂上下番俱空事甚未安副提學閔鍾顯未肅拜修撰李書九竝卽牌招入直何如傳曰允
정조 11년
吏曹口傳政事以韓商新爲兵曹正郞
정조 11년
吏曹口傳政事以趙恪爲宗廟令
정조 11년
兵曹口傳政事以金樂淳爲宣傳官
정조 11년
李亨元以義禁府言啓曰保放罪人李運祥今日身故云罪名勿論之意敢啓傳曰知道
정조 11년
丁未正月初六日辰時上詣宗廟擧動入侍時行都承旨金頤柱左承旨趙尙鎭右承旨趙衍德左副承旨金魯淳右副承旨金載瓚同副承旨洪義榮記事官金孝建假注書李德鉉記事官李相璜金祖淳檢校直閣徐鼎修原任待敎李崑秀待敎尹行任以次侍立訖上具翼善冠衮龍袍乘輿出協陽門至降輿所左通禮啓請降輿乘輦命書傳敎曰都承旨左承旨許遞前望單子入之待下批牌招察任由敦化門至宗廟大門外左通禮啓請降輦乘輿上降輦乘輿由東門以入至降輿所左通禮啓請降輿上降輿左右通禮前導入大次展謁時至左通禮詣大次前啓請外辨上改具冕服以出左通禮啓請執圭上執圭由正門入詣版位西向立左通禮啓請鞠躬四拜興平身上鞠躬四拜興平身左右通禮導上由東階陞詣廟內奉審各室又奉審冊寶仁敬王后辛酉上謚玉冊無頉癸巳尊號玉冊無頉丙辰玉冊無頉仁元王后壬申加上尊號玉寶無頉辛丑加上尊號玉寶無頉仁敬王后癸酉加上尊號金寶無頉肅廟丁未東宮玉印紅廣織袱加裹仁敬王后辛亥冊妃玉印外袱紅廣織改裹仁顯王后辛巳上謚金寶外袱多紅方絲紬改裹甲戌復位冊禮金寶外袱多紅廣織改裹仁元王后庚申加上尊號玉寶無頉仁敬王后壬寅加上尊號玉寶外袱多紅方絲紬改裹辛酉上謚金寶無頉肅廟癸酉加上尊號金寶無頉庚子上謚金寶外袱多紅方絲紬改裹仁敬王后丙辰王妃冊禮金寶外袱多紅方絲紬改裹仁宗大王謚冊舊玉片無頉奉審訖仍詣永寧殿展謁陞詣殿內奉審訖命書傳敎曰宗廟令姜文會改差令該曹口傳差出又命書傳敎曰禁喧郞廳記過決棍次待令爲先汰去仍詣永禧殿展拜上曰儲慶宮展拜時百官行禮置之軍兵路上留住仍詣儲慶宮展拜次詣毓祥宮展拜次詣延祜宮展拜上曰懿昭廟展拜時百官行禮依例爲之仍詣懿昭廟展拜命書傳敎曰彰義宮藏寶閣展拜時百官行禮依例爲之服色與常時有異依眞殿行禮時例以黑圓領袍磨鍊命當該侍臣一竝禁推仍詣彰義宮展拜上曰內乘李光益改差令該曹口傳差出仍命宣傳官未差之代令該曹口傳差出仍詣義烈宮展拜上曰兵曹參知分兵曹參知前望單子入之入之分兵曹參知南鶴聞兵曹參知李集斗落點仍命兵曹參知分兵曹參知牌招命書傳敎曰歲謁未及爲之歲後尙未往臨初九日往臨墓所還宮時歷臨慶熙宮日勢將抵暮經宿後還宮以此知悉墓廟當行奠酌禮百官行禮置之只以隨駕入參班隨駕則只六曹堂郞各一員爲之侍衛以入直磨鍊別雲釰寶劍外雲劍守門將司禁差備扈衛軍官有廳軍儀仗仗馬副駕轎竝除之轎馬二雙外勿爲待令又命書傳敎曰初九日動駕時禁軍以慶熙宮入番當次一番隨駕挾輦軍二百名亦以元內入直及興化門當次番爲之馬步軍兵亦以慶熙宮外各營當次番及延化門入直軍訓將都領標下軍只以單營之制率領後廂大將勿爲磨鍊駕前旗幟亦令只以號令旗排立餘皆除之御前前排以減半磨鍊內吹亦以一牌隨駕事分付留陣置之仍詣景慕宮展拜自弘化門由協陽門還內諸臣以次退出
정조 11년
都承旨趙尙鎭坐左承旨李亨元坐右承旨徐鼎修坐直左副承旨金魯淳坐直右副承旨金載瓚坐同副承旨未差注書金孝建病一員未差假注書張錫胤仕李德鉉仕直事變假注書李顯秀仕
정조 11년
金載瓚啓曰大司憲洪秀輔未肅拜執義李師濂呈辭掌令李太亨白師謹傳旨未下持平韓致應未署經持平一員未差監察茶時之意敢啓傳曰知道
정조 11년
金載瓚啓曰禁衛營將官來言今日本營軍兵日次私習云矣敢啓傳曰知道
정조 11년
金載瓚啓曰御營廳將官來言今日本廳軍兵日次私習云矣敢啓傳曰知道
정조 11년
徐鼎修啓曰來十一日輪對日次而朝參相値頉稟之意敢啓傳曰知道
정조 11년
徐鼎修啓曰來十一日文臣殿講日次而朝參相値頉稟之意敢啓傳曰待下敎爲之趙尙鎭啓曰左副承旨洪義榮今日不爲仕進卽爲牌招何如傳曰允
정조 11년
傳于趙尙鎭曰左承旨入侍
정조 11년
徐鼎修啓曰今初九日文禧廟孝昌墓奠酌禮祭文當爲製進大提學金鍾秀旣在闕中使之製進何如傳曰允
정조 11년
趙尙鎭啓曰吏曹假郞廳來言臺諫有闕政事取稟傳曰當日爲之
정조 11년
李亨元啓曰吏曹假郞廳來言政事當日爲之事命下矣判書尹蓍東參議李時秀俱以病不來不得開政云判書參議竝卽牌招開政何如傳曰允
정조 11년
徐鼎修啓曰吏曹判書尹蓍東參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 11년
徐鼎修啓曰吏曹判書尹蓍東再牌不進推考傳旨今方捧入而開政命下之後如是違牌尙不擧行事甚未安所當更請牌招而係是一日三牌何以爲之敢稟傳曰更爲牌招
정조 11년
金載瓚啓曰因禮曹草記參判參議有闕之代令本院稟旨差出事允下矣未差之代今日政差出待下批牌招察任何如傳曰允
정조 11년
金魯淳啓曰明日陳賀時承旨不可不備員有闕之代今日政差出何如傳曰允
정조 11년
有政吏批判書尹蓍東進參判未差參議徐鼎修未肅拜承旨金魯淳進以徐鼎修爲吏曹參議沈豐之爲禮曹參判洪檍爲禮曹參議兪彦脩爲左通禮白師謹爲右通禮李柱國爲軍器提調朴顯輔爲典籍馬之徽爲典籍李翼晉爲禮曹正郞贈吏參宋必泰贈吏判例兼贈吏議宋相維贈吏參例兼判尹宋載經兩代追贈故府使李權中贈吏參例兼完城君李義行考
정조 11년
有政吏批判書尹蓍東進參判未差參議徐鼎修未肅拜承旨金魯淳進以李集斗爲承旨洪義榮爲承旨
정조 11년
有政兵批判書金履素病參判申益彬病參議柳誼病參知李集斗承旨金載瓚進司直單權以綱洪義榮鄭煥猷
정조 11년
兵曹口傳政事以李身敬爲兼內乘
정조 11년
承旨前望單子入之李亨元李敬一落點
정조 11년
傳于金魯淳曰左承旨馳詣三角木覓禮房承旨馳詣漢江奉審摘奸以來
정조 11년
徐鼎修啓曰玉堂上下番俱空已至經宿事甚未安副提學閔鍾顯卽爲牌招入直何如傳曰允
정조 11년
傳于金載瓚曰明日出宮門路以協陽門爲之
정조 11년
傳于徐鼎修曰坐直承旨入侍
정조 11년
傳于金載瓚曰雜犯死罪以下竝宥赦句添入
정조 11년
金魯淳以王大妃殿加上尊號都監都提調言啓曰上尊號致詞一度箋文一度各書眞諺一本謹此封進之意敢啓傳曰知道
정조 11년
徐鼎修以禮曹言啓曰王大妃殿加上尊號時禮堂當爲備員參判參議有闕之代令政院稟旨差出何如傳曰允
정조 11년
金魯淳以禮曹言啓曰今此嘉禮時三揀擇吉日以何間推擇乎敢稟傳曰三揀擇及嘉禮日字以今月念後至來月初擇吉可也
정조 11년
金魯淳以禮曹言啓曰今此嬪嘉禮時設廳然後凡節當爲擧行堂上本曹三堂上例兼郞廳一員令吏曹啓下都廳以下待設廳啓下何如傳曰允初八日設廳而旣有定式本曹與戶曹尙方相議措備物種取考前例別單書入待啓下只以點下者擧行以今經費凡事宜從省略豈或一毫侈濫卿等體此意擧行納采等各項行禮日內外宣醞竝除之本家接待果盤亦令一竝除之毋論宮人中官凡係本家接待禮單雖紬綿皆勿爲之事分付嘉禮時所用緞綾皆以紬苧代用都監擧行依此爲之可也
정조 11년
徐鼎修以成均館行大司成言啓曰今正月初七日儒生上旬輪次當爲設行而大提學金鍾秀在外限內不得爲之意敢啓傳曰文衡首相俱適行公又値鄕外多士咸造之時人日製則不可以退限置之待庭試臨時前期一二日出令試取事言于政府亦令知館事知悉
정조 11년
徐鼎修以兵曹言啓曰昨年墓所動駕時內吹不爲給馬矣今此墓所動駕時依昨年例置之何如傳曰允
정조 11년
金載瓚以兵曹言啓曰本曹堂上軍官及敎鍊官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 11년
金載瓚以兵曹言啓曰新除授咸鏡監營中軍趙駿逵老母今年七十七歲靑水萬戶高壽翼老母今年八十三歲法不當遠離赴任俱爲呈狀乞遞邊將之親年七十五歲以上者許遞其任載在法典咸鏡監營中軍趙駿逵靑水萬戶高壽翼竝依例改差何如傳曰允
정조 11년
徐鼎修以兵曹言啓曰羽林衛將李運昌身病猝重時月之內實難起動供職之望呈狀乞遞實病旣如是則宿衛領軍之將不可久曠今姑改差何如傳曰允
정조 11년
丁未正月初七日辰時上御重熙堂左承旨入侍時左承旨徐鼎修假注書李德鉉記事官李相璜金祖淳稟事閣臣徐有防徐龍輔尹行任以次進伏訖上曰中日後日次爲之事分付今日是揀擇日則判尹豈可不爲入來只亞尹擧行乎卽爲入來擧行於燿金門外事亦爲分付命書傳敎曰明日上號而慈殿本家時無職名人前參奉金龍柱出六之後尙不收用今日政調用知事金漢耆除拜之後姑不肅拜申飭與副司直金漢老使之參班命退承史退出
정조 11년
丁未正月初七日午時上御重熙堂左承旨入侍時左承旨徐鼎修假注書李德鉉記事官尹行任金祖淳稟事閣臣徐有防徐龍輔李崑秀以次進伏訖上曰提調持湯劑入侍賤臣承命出與徐有隣偕入進伏上命書傳敎曰生員朴準源女子幼學金遠復女子進士申履相女子三揀擇待令餘皆許婚命退承史以次退出
정조 11년
丁未正月初七日酉時上御重熙堂坐直承旨入侍時左承旨徐鼎修假注書李德鉉記事官李相璜金祖淳稟事閣臣尹行任以次進伏訖上命尙衣提調入侍賤臣承命出與徐有隣偕入進伏有隣曰今此嘉禮時所用阿架床香佐臾本院定例則皆用黑眞漆而庚子年則以唐朱漆擧行矣今番亦依此擧行乎上曰依爲之同牢時所用宴床高足床左右所排床面挾床低足饌案床自嘉禮廳例爲進排云同是床卓如阿架床等屬自尙方擧行事甚無意卿與該廳堂上相議尙方與該廳間專當擧行仍爲定式此意亦令戶判知悉可也出擧條命書傳敎曰嘉禮廳堂上例以禮曹三堂差下而進排之尙方策應之度支皆不得主管雖不知流來前例之如何而擧行必多掣肘舊例不必釐改尙方度支堂上及郞官各一員兼管照檢事分付此後大小國婚嘉禮廳皆依此定式施行載之受敎命退承史以次退出
정조 11년
行都承旨蔡弘履齋宿行左承旨李在學齋宿右承旨李亨元齋宿左副承旨徐鼎修齋宿右副承旨朴天衡齋直同副承旨曺允大齋直注書金孝建病一員未差假注書張錫胤齋宿李德鉉齋直事變假注書李顯秀仕
정조 11년
傳于曺允大曰右副承旨入侍
정조 11년
傳于李亨元曰禮曹三堂戶曹判書尙衣提調來待
정조 11년
李亨元啓曰都承旨趙尙鎭左承旨金魯淳右承旨金載瓚緣故出去右副承旨洪義榮今方入侍臣吏兵批兼進之意敢啓傳曰知道
정조 11년
朴天衡啓曰今日齋宿時承旨不可不備員左承旨金魯淳所當牌招而拘於廳規不得請牌何以爲之敢稟傳曰牌招
정조 11년
傳于朴天衡曰懸頉摠管許遞與未差之代今日政差出
정조 11년
李亨元以吏批言啓曰判書尹蓍東服制參判未差小臣獨政未安何以爲之敢稟傳曰只出緊任
정조 11년
有政吏批判書尹蓍東服制參判未差參議徐鼎修進承旨李亨元進以洪聖淵爲禮曹正郞曺允大爲兵曹參知李𡊠爲分內局提調許晪爲左通禮李師曾爲右通禮工曹判書金鍾秀今加崇祿戶曹參判李崇祐工曹參判李聖圭今加資憲都承旨趙尙鎭右承旨金魯淳右副承旨金載瓚今加嘉善加資事承傳司果曺允大申耆左通禮兪彦脩右通禮白師謹今加通政加資事承傳嘉禮都監堂上三單李命植沈豐之洪檢都廳單洪聖淵
정조 11년
再政吏批判書尹蓍東服制參判未差參議徐鼎修進承旨李亨元進以李崇祐爲刑曹判書申耆爲兵曹參知西淸君煋今加嘉德百官加親授中官金性彦今加正憲金始釆今加嘉善以上百官加親授
정조 11년
兵批判書金履素進參判申益彬進參議柳誼參知申耆病承旨李亨元進以洪秉鑽爲副摠管李宜老爲副摠管黃昇源爲副摠管朴明逵爲僉知鄭彦衡爲羽林將朴長潤爲五衛將金命峻爲忠壯將申暹爲忠翊將盧尙樞爲武兼李光燁爲武兼吳德弘爲部將金衡柱爲咸鏡監營中軍李壽哲爲黃海兵虞候崔光運爲靑水萬戶司果單韓聖源僉知三單洪述遠具壽漢李鼎勳赴戰嶺別將金世績訓鍊奉事單梁慶元副護軍朴晉陽朴聖集副司直李聖圭李崇祐曺允大申耆兪彦脩白師謹以上單付
정조 11년
吏曹口傳政事以金魯淳爲戶曹參判金載瓚爲刑曹參判李敏采爲左通禮禹禎圭爲右通禮朴廣源爲兵曹正郞李殷模爲兵曹佐郞趙尙鎭爲工曹參判
정조 11년
傳于朴天衡曰一提學來待諸臣入侍
정조 11년
以王大妃殿加上尊號儀軌事目傳于朴天衡曰各處件皆令今月內畢修整
정조 11년
以都承旨金頤柱牌不進推考傳旨傳于朴天衡曰許遞前望單子入之待下批牌招察任
정조 11년
傳于李亨元曰當該承旨遞差
정조 11년
以內乘李光益望單子傳于李亨元曰以李身敬改付標以入
정조 11년
朴天衡啓曰新除授司諫朴聖泰以前任咸從府使解由未出持平柳甲基方在奪告身中何以爲之敢稟傳曰勿拘蕩滌
정조 11년
曺允大啓曰頒赦事命下矣未承受推考傳旨自本院爻周之意敢啓傳曰知道
정조 11년
以同副承旨李集斗上疏傳于李在學曰許遞前望單子入之待下批牌招察任
정조 11년
兵曹口傳政事副司直單洪義榮
정조 11년
以吏曹前執義李福徽歲抄單子傳于朴天衡曰聞己身故罪名特爲蕩滌
정조 11년
承旨前望單子入之李在學徐鼎修朴天衡落點
정조 11년
承旨前望單子入之金頤柱李祖承曺允大落點
정조 11년
右承旨李亨元同副承旨曺允大啓曰伏以臣等俄以龜柱之罪案爻周以謙之草記還下不勝憂憤之忱敢效繳還之義殿下不惟不賜允兪乃反嚴加摧折至有當該承宣遞差之敎臣等相顧愕眙竊不任憂慨之至噫嘻龜柱之罪惡是何等劇逆也三大罪案實是窮天地亘萬古所無之賊而王章未施鬼誅先加群情痛惋容有極哉昨秋成命之下也諸臺陳啓屢日爭執竟蒙還寢之命臣等雖甚愚迷若其沬血討賊之誠則豈下於前日之諸臺而未承反汗之敎乃有奉行之擧也臣等非不知我聖上慰悅慈殿之意而其於隄防之隳壞義理之晦塞何哉若使臣等不念明張之義只知承奉之恭則其可曰有臣分乎至於以謙則今番逆獄之肯綮專在於此賊之盤覈當初之移付鄕獄直令置法已是處分之乖當而今若不加更鞫竟使徑斃獄中則鞫體疎虞已無可言而亂逆徒黨將何究得臣等寧被誅戮決難將順玆敢冒萬死申籲伏願聖明更加三思收還龜柱罪案爻周之命夬允以謙王府更鞫之請以洩神人之憤焉至若該承宣遞差實涉過中之擧亦乞還寢焉惶恐敢啓
정조 11년
都承旨前望單子入之蔡弘履落點
정조 11년
以禮曹參判牌不進推考傳旨傳于曺允大曰處分出於爲其進身兼欲齊事體今於收殺之後揆以分義道理固當竭蹶趨承今此違牌其可成說乎況此日班聯尤何敢不參所帶職名亦豈逡巡處乎此傳旨勿施更勿以牌不進三字書入自上處分如是處義前所未聞此亦大關紀綱該房知悉
정조 11년
以兵曹還宮時侍衛節目傳于李在學曰還宮時槍劍軍以休軍三十名磨鍊挾輦軍亦以一百名磨鍊服色仍以出宮時服色擧行事分付禮曹及各該營門
정조 11년
以修撰李書九牌不進罷職傳旨傳于李在學曰只推
정조 11년
玉堂前望單子入之校理權裕李羽晉副校理宋民載副修撰嚴思憲落點
정조 11년
朴天衡以戶曹言啓曰今此嘉禮時措備物種取考前例別單書入之意敢啓傳曰知道
정조 11년
朴天衡以禮曹言啓曰王大妃殿加上尊號後陳賀時諸道所封箋文及於惠慶宮所封箋文直爲捧入各殿宮之意敢啓傳曰知道
정조 11년
徐鼎修以禮曹言啓曰王大妃殿加上尊號後陳賀時諸道所封箋文中伊川府使李儒敬雖非應封官以別軍職封箋矣一體看品捧入之意敢啓傳曰知道
정조 11년
李在學以宗簿寺提調言啓曰王大妃殿上尊號今已禮成卽當紀載於譜牒而國朝御牒王妃世譜亦當一體修整矣在前如此之時或有設廳擧行之例亦或有自本寺修整之例今番則何以爲之乎敢啓傳曰旣承慈敎此等處皆欲將順勿設廳只改張而不必新印奉安及內入本淸書修整不多日內進上跋文則令文衡依例撰進添印可也
정조 11년
徐鼎修以奉常寺都提調言啓曰東籍親耕田所種九穀先農祭後卽爲起墾付種之意敢啓傳曰知道
정조 11년
徐鼎修以成均館知館事言啓曰今日館學儒生進箋時不參齋任査實草記事命下矣招致守僕詳問委折則掌議林淵浩服制色掌吳慶元親病呈單色掌鄭履綏尹䎘東趙宅謙有身病不得進參云雖未知病故之如何而莫重進箋齋任之不爲備員進參事體未安親病服制外不參諸齋任自本館施以儒罰何如傳曰允
정조 11년
徐鼎修以兵曹言啓曰明日動駕時本曹郞廳侍衛及各差備不可不備員而正郞韓用龜佐郞柳文養謂有情勢屢度呈狀乞遞今姑改差仍令該曹口傳差出以爲備員之地何如傳曰韓用龜柳文養等所謂情勢果是何事卽爲査實草記
정조 11년
朴天衡以兵曹言啓曰本曹草記正郞韓用龜佐郞柳文養改差事批旨內韓用龜柳文養所謂情勢果是何事卽爲査實草記事命下矣依傳敎査實則柳文養以爲待罪騎郞三年于玆賦性鈍滯隨事瘡疣早晩僨誤可立而俟果於再昨日動駕時隨參侍衛之列自太廟先詣南殿適見玉署引陪六七名作爲一隊諸玉堂未到之前爭先闌入於殿門之內故以負牌皁隷當導侍臣之前而不可先爲闌入之意呵禁則其中一隷終不出去言辭醜悖不得已拿出殿門之外解牌脫衣之後略施四度之棍矣追聞諸玉堂以此引義不參侍臣之班至有徑出之擧伊日之棍治皁隷實出於禁闌入之意而一遵啓下節目中勿論上司三司下人卽其所決棍之條大抵此擧不過職分內事則豈料玉署之列不相見諒有此過當之擧乎雖然諸玉堂因此事端至被禁推之命則其在私義萬萬難安有不可抗顔於職次故果爲屢呈辭單至徹天聽致有此査實之命惶懍之極不知所達云韓用龜以爲待罪騎省于今六朔庸愚殘劣全不事事居恒悚蹙若隕淵谷再昨日動駕時以禁喧之任隨詣駕後而許多亂雜之類終不能防禁屢勤飭敎已不勝萬萬惶懍而及到南殿僚員以玉署皁隷之不導官員先爲闌入呵禁驅出之際至有頑隷之肆發悖說揆以國綱已極駭痛而究厥本事專由於禁喧則伊日禁喧卽臣也儒臣旣以此引義僚員又以此呈單臣何可獨爲晏然於職次乎以是之故果爲屢呈辭單至徹天聽致有此査實之命伏地震懍不知所達云矣敢啓傳曰近來國法雖曰等棄此事聞來極爲驚駭本殿大門距神門至近之故前後禁喧之飭敎不啻自別且於伊日出宮時至以先詣禁飭之意住輦面飭於兵判雖創無於法之擧固當拔例嚴禁而今此該卽事有何所失該郞亦有血氣目擊頑隷之當面叱辱而乃反雍容脫衣雍容去牌後只施四度之棍可謂孱劣極矣大抵三司皁隷異於他司之故用棍之時或慮有爭詰之患受敎節目必以三司下人卽地決棍載錄者自古已然今於遵行幾百年之後爲一玉堂所壞蔑雖未知何玉堂有何齎憾蓄憤之端而忽地肆氣抗命至此此自有兵曹節目以後所未聞之事不料論思之地行此妄悖之擧所謂玉堂固不足言流來受敎不可自我毁壞此必非諸僚所同聲爲之者當該玉堂卽令該房捧現告下義禁府拿問僚員勢難行公諸玉堂遞差閽禁喧禁前此飭敎不啻嚴截便有成效今若放過以今紀綱駕側設有不虞之擧何以防遏乎此猶第二件事目下風俗之最宜矯革者莫過於下賤之凌蔑士夫而士夫猶然況奉命郞官乎凌蔑猶然又況極口慘辱乎一則犯師律二則干風化攔入該隷之肆發辱說者過齋後令兵判決棍二十度後移送刑曹待辜限以詬辱委折嚴刑決配同時攔入該隷亦令嚴棍充軍以經筵廳皁隷之故用棍一款特載節目則去牌猶可脫衣太涉駭怪此後更或如此該郞當嚴處以此申飭郞廳韓用龜柳文養俱以出入從班之人遭此無前之變怪其在禮使之道有難勒令行公且其辱命大矣竝改差本曹有此事而今至兩日何不痛治該隷乎卿亦難免畏劫之嫌從重推考身爲本署之長默無一言可乎副提學閔鍾顯遞差玉堂前望單子入之待下批牌招察任
정조 11년
徐鼎修以兵曹言啓曰慶尙道東萊府開雲浦水軍充定罪人郭惇恒放送事命下矣依傳敎郭惇恒卽爲放送事發關分付于該道道臣之意敢啓傳曰知道
정조 11년
徐鼎修以備邊司言啓曰會寧開市旣已完畢令槐院撰出咨文別定禁軍騎撥下送于灣府使之傳給鳯城將處以爲轉送北京之地何如傳曰允
정조 11년
徐鼎修以訓鍊都監言啓曰今正月初九日孝昌墓擧動時因兵曹節目挾輦軍二百名以慶熙宮入番當次興化門一百名元內入直軍一百名把摠一員哨官一員率領侍衛西營軍五十名北一營馬兵五十名新營標下軍四十名亦以番當次軍各其將官率領赴陣詣慶熙宮後仍爲入直巡邏等節依例擧行而依定式崇義門則永肅門入直局出身二十二人除出局別將率領入直集賢門軍三十名內折半入直還宮後依前準數入直而竝待標信擧行之意敢啓傳曰知道
정조 11년
李亨元以禁衛營言啓曰今正月初九日孝昌墓擧動時依兵曹節目延和門鄕軍一百一名南營鄕軍四十名以當次入直軍各該將官領赴訓鍊都監都領陣而詣慶熙宮後仍爲入直宮墻外巡邏等節一依時御所例嚴飭擧行之意敢啓傳曰知道南營直處姑未改搆依前下敎移接他處輪定數名守直可也
정조 11년
李亨元以御營廳言啓曰今正月初九日孝昌墓擧動時依兵曹啓下節目北二營東營入直當次後哨軍一百九名騎士二十五人及各色京標下軍十八名各其將官領赴于訓鍊都監都領陣還詣慶熙宮經宿時待信箭罷陣各其直處仍爲入直而宮墻外巡邏等節依例擧行之意敢啓傳曰知道
정조 11년
徐鼎修以義禁府言啓曰平安道放未放回啓判付內依回啓施行事命下矣安北縣定配罪人申思運卽爲放送事分付該道道臣之意敢啓傳曰知道
정조 11년
以義禁府赦單子傳于徐鼎修曰柳光璧卽其地定配朴廣源鄭萬始李百亨趙弘鎭李殷模申馥宋翼孝放閔百恒削職放送
정조 11년
曺允大以義禁府言啓曰因本府赦單子保放罪人柳光璧卽其地定配事命下矣柳光璧慶尙道東萊府釜山鎭卽其地定配而傳旨內辭意具罪目依例發遣府書吏押送配所之意敢啓傳曰知道
정조 11년
曺允大以刑曹言啓曰因本曹赦單子殺獄罪人李常俊遠地決配事命下矣依傳敎罪人李常俊咸鏡道吉州牧遠地定配卽爲押送之意敢啓傳曰知道
정조 11년
李亨元以刑曹言啓曰因政院書吏金道興捧供啓目嚴治分揀畿邑充軍事命下矣依傳敎罪人金道興京畿南陽府充軍定配之意敢啓傳曰如道
정조 11년
以刑曹啓目院吏金道興考律嚴勘事傳于曺允大曰適當赦令宜有參酌之道嚴治分揀只令畿邑充軍以懲此輩到底肆惡不畏法之罪此啓目勿施
정조 11년
刑曹赦單子判付啓竝仍爲是矣其中殺獄罪人李常俊段完決判付已有示意且日前輦路見渠子鳴錚之事亦有傷念者今雖傅生不至失刑且當霈澤不可仍置常俊身乙遠地決配爲良如敎
정조 11년
判府事徐命善箚曰伏以慈敎誕宣宗社再安以歲之元以月之正冊寶親上於東朝休烈益彰於顯稱聖孝有光庭僚交忭臣於是時猥忝敦匠私分旣切榮耀微忱倍深慶祝雖荷庇覆之澤倖免僨誤豈意便蕃之錫亦及臣身聞命循省惶恧靡措念臣危鼿之情癃痼之疾自處以僇廢之人久矣尋常朝班尙不敢抗顔輒赴況於莫重董工之任尤何可晏然承當而祈扣前席終靳體諒怵迫嚴威仍復黽勉以其日則旬望之未滿也以其勞則措辦之多省也初無可紀之勞有何援例之賞而忽以天厩上駟施之於罔功之賤此其累聖朝嚬笑之節爲如何哉玆將短箚略暴衷懇仕乞亟命收還臣所受恩典以重國體以安私心不勝幸甚答曰省箚具悉卿懇賞典寔循常例卿其勿辭安心領受仍傳曰此批答遣史官傳諭
정조 11년
丁未正月初八日辰時上御仁政殿王大妃殿加上尊號入侍時都承旨趙尙鎭左承旨李亨元右承旨金魯淳左副承旨洪義榮右副承旨金載瓚同副承旨李集斗記事官金考建假注書李德鉉記事官李相璜金祖淳閣臣徐龍輔鄭大容李崑秀尹行任以次侍立訖上具遠遊冠絳紗袍乘輿出協陽門至降輿所左通禮啓請降輿上降輿入小次進冊寶時至引儀分引都監都提調承文院都提調濟用監提調宗親文武百官入就位左通禮啓請出次上出次左通禮啓請執圭尙鎭跪進圭左右通禮前導就版位北向立尙傳出就位左通禮啓請鞠躬四拜興平身上鞠躬四拜興平身都監都提調承文院都提調濟用監提調及宗親文武百官同引儀引都監都提調承文院都提調濟用監提調以下陞就簷階下西向立左通禮啓請跪搢圭上跪搢圭宗親文武百官跪捧冊官入詣案前捧冊函出跪授都監都提調都監都提調跪受以授尙鎭尙鎭傳捧西向跪進上受之尙鎭對擧以授尙傳尙傳東向跪受由正門入還置於案捧寶官入詣案前捧寶出跪授都提調都提調跪受以授尙鎭尙鎭西向跪進上受之尙鎭對擧以授尙傳尙傳東向跪受由正門入還置於案承文院官捧致詞函跪授承文院都提調承文院都提調跪受以授尙鎭尙鎭東向跪受由正門入還置於案濟用監官捧禮物函授提調提調跪受以授尙鎭尙鎭傳捧西向跪進上受之尙鎭對擧以授尙傳尙傳東向跪受由正門入還置於案左通禮啓請執圭俯伏興四拜興平身上執圭俯伏興四拜興平身宗親文武百官同左右通禮導上降陛少西東向立尙傳各捧冊函寶裹致詞箋文禮物函各安於腰彩轝及龍亭細仗前導尙傳及都監都提調承文院都提調濟用監提調以下隨之由正門出降自中階左通禮跪啓請鞠躬上鞠躬宗親文武百官同過卽啓請平身上平身宗親文武百官同左右通禮導上至乘輿所左通禮跪啓請釋圭尙鎭跪受圭左右通禮跪啓請乘輿上乘輿命書傳敎曰都監堂郞以下員役工匠等書啓由太秋門詣王大妃殿自內行禮訖還御熙政堂命書傳敎曰王大妃殿加上尊號都監都提調判府事徐命善鞍具馬一匹面給提調禮曹判書李命植熟馬一匹面給戶曹參判李崇祜工曹參判李聖圭都廳副司果曹元大申耆竝加資提調工曹參判金憙日淺勿論郞廳戶曹正郞鄭東敎具膺敦寧判官金魯成竝陞敍刑曹正郞李亨正日淺勿論監造官繕工奉事吳在斗司饔奉事李度文別工作假監役韓謩別看役前五衛將尹東佑竝陞六計士前僉使姜世重邊將除授寫字官陪部將羽林衛李壽英等三人各上弦弓一張賜給畫員員役工匠等令該曹考例參酌分等施賞又命書傳敎曰王大妃殿加上尊號玉冊文製述官大提學金鍾秀加資書寫官領敦寧洪樂性王寶篆文書寫官領議政金致仁熟馬一匹面給樂章文製述官左議政李福源半熟馬一匹賜給奉冊官司僕寺正成種仁副司果洪義浩奉寶官副司果沈樂洙朴基正各兒馬一匹賜給擧案者濟用判官黃基玉戶曹佐郞徐弘輔刑曹正郞鄭述仁佐郞趙膺鎭魚在沼漢城主簿沈公權褥席執事掌樂僉正鄭致綏工曹正郞李晩秀南部都事尹光心副司果兪駿柱各加一資資窮者代加禮房承旨金魯淳玉冊玉寶對擧承旨都承旨趙尙鎭致詞函箋文函禮物函對擧承旨右副承旨金載瓚竝加資入侍承旨李亨元洪義榮李集斗閣臣徐龍輔鄭大容李崑秀尹行任各兒馬一匹賜給史官李相璜金祖淳注書金孝建假注書李德鉉各加一資資窮者代加通禮未準職者準職已準職者加資贊儀鄭涑守令除授引儀崔慶鎭任遫內外職相當窠陞敍禮貌官尹夔欽兒馬一匹賜給引接引儀及冊寶奉安內閣時執事官等各加一資資窮者代加奏時官掖隷員役等一依啓下單子判下令該曹施賞又命書傳敎曰西淸君煋百官加親授又命書傳敎曰箋文陪進官朴瑞源陞六又命書傳敎曰今番賞典一人雖兼數事無得疊受又命書傳敎曰百官加下批政事當日爲之又命書傳敎曰中官金始采金性彦竝百官加親授又命書傳敎曰職次相妨都承旨許遞聞有實𧏮右承旨亦爲許遞前望單子入之待下批一體牌招又命書傳敎曰左副承旨聞有實𧏮許遞前望單子入之待下批牌招察任又命書傳敎曰刑曹參判李在學與判堂有應避之嫌許遞與戶工曹參判未差之代今日政竝以新資人擬入命退諸臣以次退出
정조 11년
丁未正月初八日未時上御誠正閣左副承旨與一提學來待諸臣入侍時左副承旨洪義榮假注書李德鉉記事官李相璜金祖淳一提學金鍾秀戶曹判書趙㻐禮曹判書李命植參判沈豐之尙衣提調徐有隣鄭昌順以次進伏訖上命書傳敎曰嘉禮廳堂郞依例啓下旣有政命今日政擧行命植曰嘉禮都監堂郞差出事旣有下敎矣待政事啓下當卽會同而昨日政新除授禮曹正郞李翼晉當以都廳差下而職務相妨改差其代今日政差出何如上曰依爲之出擧條命書傳敎曰刑曹判書李在簡聞其病勢未差曠務可悶許遞今日政以在京無故人差出待下批牌招察任又命書傳敎曰今番嘉禮時內外擧行務從省約之意纔已申申飭諭而髢髮以次入直送價本依庚子年例爲之而今番減三分二內需司輸送錢木亦爲比定例減半別宮進排物種米麪外今番竝置之自內需司以爲專當自備之地器皿中綃質大中屛其他諸具抹下者勿爲進排鍮鑄器皿亦竝除之亦自內需司擧行保民庫物力雖不取用於內用此亦公用勿拘取用事令內需司知悉行禮日饌品亦自內需司擧行比庚子減三分一事分付命退諸臣以次退出
정조 11년
行都承旨蔡弘履齋宿行左承旨李在學齋直右承旨徐鼎修齋直左副承旨李集斗齋宿右副承旨朴天衡齋宿同副承旨未差注書金孝建病一員未差假注書張錫胤齋宿李德鉉齋直事變假注書李顯秀守宮直
정조 11년
大駕詣孝昌墓入齋室後奎章閣政院玉堂藥房口傳問安答曰知道
정조 11년
還詣慶熙宮後奎章閣政院玉堂藥房口傳問安答曰知道
정조 11년
藥房都提調洪樂性提調徐有隣右承旨李亨元啓曰顯冊載揚於長樂縟儀克擧於大庭慈功丕闡聖孝冞光臣民慶忭曷有其極伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 11년
李集斗啓曰今日王大妃殿惠慶宮問安何承旨進去乎敢稟傳曰右副承旨進去
정조 11년
傳于蔡弘履曰禮房承旨入侍
정조 11년
行都承旨蔡弘履行左承旨李在學右承旨李亨元左副承旨徐鼎修右副承旨朴天衡同副承旨曺允大啓曰伏以昨日本院以龜柱罪案爻周事陳啓繳納矣未蒙反汗之命又有還下之擧殿下何爲此萬萬過中之處分也此賊之三大罪案卽是載籍以來所未有之劇惡大憝而生前之顯戮未施輿情之憤痛尙切今若竝與丹書而爻周則王章之隳壞義理之堙晦已無可言而後世之人將不知此賊窮凶之罪古今天下寧有是耶至若以謙之結案正法自是應行之典而金吾草記不賜批旨乃以休紙還下獄情之未盡盤覈已極痛惋當律之尙今靳持此又何擧臣等忝在出納之地不勝憂慨之忱玆敢相率齊籲又此繳還惟聖明亟加三思特寢龜柱罪案爻周之命仍下王府草記之批以伸公法以懲亂逆焉惶恐敢啓
정조 11년
傳于蔡弘履曰戶惠堂入侍
정조 11년
以同副承旨兪彦脩牌不進罷職傳旨傳于朴天衡曰許遞前望單子入之
정조 11년
傳于蔡弘履曰當該承旨竝遞差
정조 11년
承旨前望單子入之李集斗兪彦脩落點
정조 11년
朴天衡以吏曹言啓曰卽接通禮院牒報則以爲明日動駕時左右通禮不可不備員而左通禮許晪身病甚重勢難察任右通禮李師曾在外卽速變通云左通禮許晪右通禮李師曾竝改差口傳備擬以入之意敢啓傳曰知道
정조 11년
兵曹口傳政事以南志默爲宣傳官
정조 11년
徐鼎修以兵曹言啓曰今正月初九日慶熙宮經宿時內外入直巡邏等事一依時御所例擧行之意分付何如傳曰允
정조 11년
領議政金致仁箚曰伏以慈旨誕宣宗社再安聖孝克孚縟儀遄行滿庭蹈舞擧國同慶況臣須臾無死獲覩今日區區忭祝尤當如何卽伏見都監賞典下者錫馬之命亦及於蔑寸勞之賤臣臣於是惝怳悚愧無地自容縱聖念出於飾喜顧私心敢安冒受嚬笑之間所關不細敢望劃卽收還以重恩典焉仍伏念臣以衰疾危喘遽叨重寄曾乏絲毫之報徒速僨誤之誅邇來積罪臣亦自知忱誠未格智慮不周九字刀割按獄則誅鋤失嚴餘醜未究以至請覈之賓啓亦且後時而旋止上孤慈聖明正之敎下咈一國冤僨之情爲臣未盡分尙可以自立乎司直之論首善之章左右迭發公議至峻臣誠悚息受以爲罪今又一向蹲仍不思引去則繼玆以往將不知幾許添罪此臣所以晝宵懍惕惟願及早處分不至重誤國事者也抑臣癃病耄朽不堪任重之狀庶幾聖明亦已俯燭以篤老綿綴之氣四旬奔走心力俱竭汔不顚斃於殿陛之間實亦王靈是賴昨自賀班退歸重觸外寒宿症兼作通宵宛轉奄奄垂盡今日陪駕情禮之不可廢再明臨門新年之大朝會而床簀爲命陳力無望虧分闕禮生不如死玆敢力疾治箚略控哀籲懇乞聖上俯垂矜諒亟命鐫臣職名仍勘前後罪負以嚴邦憲以礪臣分不勝幸甚取進止答曰省箚具悉卿懇愼節奉慮無已近日章疏中一二云云付之勤攻之科可也況僚相之所樂聞而翕受者卿何必追提錫馬之典式遵常例豈必過辭卿須安心勿辭竢間簉朝仍傳曰此批答遣史官傳諭于領議政大臣方在調將中一兩日似難造朝歲首大朝會首相不可不進參十一日朝參當退行於大臣造朝後安心調理之意一體傳諭仍遣御醫看病以來
정조 11년
文禧廟奠酌禮親行敎是時贊禮行禮曹判書李命植典祀官奉常正柳匡天執禮副司果李太亨執尊副司果洪義浩大祝待敎尹行任贊者引儀崔慶鎭任藗謁者兼引儀李持淳慶邦運贊引假引儀李孝達許㬘祭監監察金聖準金載恒
정조 11년
孝昌墓奠酌禮親行敎是時贊禮行禮曹判書李命植典祀官奉常正柳匡天墓司守衛官李厚燾執禮司僕正成種仁執尊副司果朴基正大祝原任待敎李崑秀贊者引儀崔慶鎭任藗謁者兼引儀鄭桓鄭熙濟贊引假引儀許㬘李師益祭監監察李重金翰東
정조 11년
丁未正月初九日卯時上詣孝昌墓行奠酌禮仍詣慶熙宮入侍時行都承旨蔡弘履行左承旨李在學右承旨李亨元左副承旨徐鼎修右副承旨朴天衡同副承旨曺允大假注書張錫胤李德鉉記事官李相璜金祖淳檢校直閣徐鼎修原任待敎李崑秀待敎尹行任以次侍立訖上具戎服乘輿出協陽門至降輿所左通禮啓請降輿乘馬上降輿乘馬由敦化門出詣墓所至降馬所左通禮啓請降馬乘輿上降馬乘輿入大次奠酌禮時至左通禮詣大次前啓請外辦上改具衰服出詣丁字閣入就位贊禮啓請坐上坐贊禮啓請哭上哭贊禮啓請止哭上止哭在學酌酒亨元以爵受酒贊禮導上入詣靈座前北向立鼎修奉香盒天衡奉香爐贊禮啓請三上香上三上香天衡奠爐于案亨元以酌跪進贊禮啓請執爵奠盞五字刀割上執爵奠盞以爵授亨元奠于靈座前贊禮啓請興少退北向坐大祝進靈座之右東向跪讀祝文訖贊禮啓請興上興贊禮導上還復位啓請哭上哭贊禮啓請止哭上止哭贊禮跪請禮畢上仍詣墓上哭臨還大次命惠堂入侍賤臣承命出與徐有隣偕入進伏訖有隣曰適因言端敢此仰達矣伊川府有宜松山一處官民皆認以黃腸封山昨年秋間本州民人來訴禮曹考見封山案則元無載錄之事云故擬定孝昌墓香炭關問便否於本道回移姑未來到而卽聞本府使之言則松木頗茂密而土地則瘠薄無以起墾且其傍有蔘火稅如干結其將竝入云蓋此松政與蔘稅或關公私之緊需或係東民之疾苦於此軫念之聖意屢形於絲綸之間而今伏承筵敎益覺其不可輕議於香炭望定矣旣知之後不可抛棄松田則仍作封山入錄案內嚴立科條另加禁斷如有需用處量宜取來蔘火稅則依前令本官收稅自京司更勿侵漁之意分付戶禮曹及本道道臣何如上曰依爲之邑民之陳告初非傾聽之事說又土不瘠薄旁無蔘稅以今山木在處濯濯之時斫出大小千萬株已非得計況蔘火稅實關赤子之命脈無論一束半包今若屬之公家則給代之資將何辦出且考邑誌介在古味呑近處可知爲關防重地況其地名稱以防墻面而曾有築城植松之擧設置法意至爲縝密此等處不惟勿擧論陳告之人宜先嚴治以杜奸民窺覬之習以此分付道臣此處雖漏於禮曹封山案云而內上邑誌則以黃腸封山明有載錄自今嚴飭邑宰着意長養大抵山澤之政有國重事近來民習至巧似此弊端必當不止此一處此後雖於私養山折受如非關由備局啓下行會則宮房及營門衙門無得擅自劃屬事載之度支謄錄仍以此意嚴飭諸道可也出擧條還宮時至左通禮詣大次前啓請外辦上具戎服乘輿至降輿所左通禮啓請降輿乘馬上降輿乘馬命自墓所洞口至崇禮門外捧上言由崇禮門還慶熙宮自興化門至降馬所左通禮啓請降馬乘輿上降馬乘輿左右通禮前導入內奠酌禮時至上改具衰服行禮如儀儀註上同訖還齋殿命退諸臣以次退出
정조 11년
丁未正月初九日酉時上御會慶堂戶房承旨與錦城尉戶曹判書惠堂入侍時行左承旨李在學假注書李德鉉記事官李相璜金祖淳錦城尉朴明源戶曹判書趙璥宣惠廳堂上徐有隣以次進伏訖有隣曰宜嬪墓位田有戶惠堂相議略倣義烈宮例望定之命而前後聖敎每以覓得不關於民邑之地丁寧諄複故雖有數三可合處而不敢提達矣日前始聞金海府有量舊陳中還起處及草場百餘結曾爲折受於宮房己亥年間適因事端屬之戶曹云矣量舊陳及草場便是量外而自來官房之土於民邑俱不關係以此移作宜嬪墓位田最爲無弊戶判今方入侍下詢處之何如上曰戶判之意何如璥曰此旣是陳荒處起耕而曾前折受於宮房者以此作爲宜嬪墓位田則事勢便好誠如惠堂所奏矣上曰依爲之文禧廟孝昌墓香炭尙未望定此亦戶惠堂更加詳探後日登對時稟處而近來豈有空閒曠棄之地山腰犯耕誠一痼弊不待斧斤在在童濯此蓋守令利其無公家之定稅許民耕作共睹沾潤可知邑力之無着手也今若藉此香炭之名四處廣求從以牟利者指東指西紛紜不止則是豈予前此防塞量外火田於宜嬪房之意也卿等體予此意就罷宮房或營門衙門柴場中有名無實處抄出摘奸如得可合者從近稟處否則雖未能及期劃屬切勿以外邑量外名色望定可也出擧條命退諸臣以次退出
정조 11년
丁未正月初九日初更上御會慶堂禮房承旨入侍時左副承旨徐鼎修假注書李德鉉記事官尹行任金祖淳稟事閣臣李崑秀以次進伏訖上曰左承旨入侍出榻敎賤臣承命出與李在學偕入進伏上曰承旨前望單子入之待下批牌招察任出榻敎又命書榻敎曰奉命宣傳官改差令該曹口傳差出上曰明日出宮門路以崇賢門爲之又命書傳敎曰明日還宮時刻待下敎爲之又命書傳敎曰因言端聞之慶恩府院君墓海伯省掃時澆奠床備給命退承史以次退出
정조 11년
行都承旨蔡弘履坐行左承旨李在學坐右承旨徐鼎修坐左副承旨金魯永坐直右副承旨未差同副承旨朴天衡坐直注書金孝建病一員未差假注書張錫胤仕李德鉉仕直事變假注書李顯秀仕
정조 11년
徐鼎修啓曰臣以王大妃殿惠慶宮問安下直進去之意敢啓傳曰知道
정조 11년
傳于徐鼎修曰春到記明日爲之
정조 11년
傳于徐鼎修曰左副承旨馳詣太學夕食堂到記收取以來
정조 11년
傳于徐鼎修曰明日處所以明政門爲之殿講則懸題後當於熙政堂爲之
정조 11년
金魯永啓曰明日殿座時承旨不可不備員有闕之代政官牌招開政差出何如傳曰前望單子入之待下批牌招察任
정조 11년
有政吏批判書尹蓍東進參判未差參議未差承旨徐鼎修進以李集斗爲吏曹參議以宋鍈爲大司諫以沈煥之爲副校理以李庚運爲副修撰以李聖圭爲判尹以洪良浩爲同經筵以李徹祥爲忠勳都事以李師中爲繕工奉事以宋煥質爲假監役以金魯淳爲同義禁以朴瑞源爲典籍贈吏參李普興贈吏判例兼贈吏議李宜揆贈吏參例兼刑曹判書李崇祜兩代追贈以李基禎爲奉常直長以南必錫池德彬爲承文博士
정조 11년
再政吏批以金載瓚爲大司成兵曹正郞韓用龜佐郞柳文養仍任事承傳
정조 11년
有政兵批判書金履素參判申益彬參議柳誼病參知申耆進承旨朴天衡進以李文喆李吉培李廷爀李邦祚洪和輔邊慶遇李宅永金光運宋銓李太亨李壽咸吳鵬南爲副護軍以李在簡李亨逵金頤柱閔鍾顯李時秀李祖承李亨元曺允大洪義榮兪彦脩權李敬一鄭萬始李百亨韓致應爲副司直申馥洪樂貞魚用謙吳在斗李度文韓謇爲副司果
정조 11년
兵曹口傳政事以李聖圭爲都摠管以李義行爲副摠管
정조 11년
兵曹口傳政事以洪義浩沈樂洙姜忱爲副司果
정조 11년
承旨前望單子入之金魯永落點
정조 11년
傳于朴天衡曰禮房承旨入侍
정조 11년
傳于金魯永曰承旨房仍
정조 11년
朴天衡啓曰今此京外上言二十四張內二十張以猥濫拔去四張分下各該司次捧入之意敢啓傳曰知道
정조 11년
傳于金魯永曰不足責記過則雖分揀免棍幸矣不可仍置當該禁喧郞廳竝汰去前郞廳仍任
정조 11년
金魯永啓曰卽者中樞府錄事來言判府事徐命善以爲伏奉傳敎萬萬驚懍不職之罪萬殞猶輕走伏金吾門外恭俟鈇鉞之誅係是大臣去就敢啓答曰卿何可若此司僕事之生梗莫非下吏之罪二提調越俸自是例飭卿豈以此不安乎下吏旣決罪提調處分特爲安徐以安卿心卿須卽爲還第事遣入侍史官傳諭
정조 11년
金魯永啓曰卽者義禁府都事來言判中樞府事徐命善今方待命於金吾門外云係是大臣去敢啓傳曰知道
정조 11년
金魯永啓曰備邊司郞廳來言今日賓廳日次而動駕相値不得來會之意敢啓傳曰知道
정조 11년
以兵曹單子朝廷問安時軍兵排立事傳于朴天衡曰朝廷問安勿爲之事分付此節目勿施
정조 11년
以都摠府寶劍望單子傳于金魯永曰懸頉摠管許遞與未差之代令該曹口傳差出
정조 11년
金魯永啓曰今此試官望中時無職名人令該曹口傳付軍職何如傳曰允
정조 11년
朴天衡啓曰卽者刑曹郞廳來言再昨日動駕時衛外擊錚人等所當捧供以入而判書李在簡未肅拜次堂例不得擧行云判書所當牌招而今日陳賀相値亦不得開坐何以爲之敢稟傳曰令次堂捧供以入
정조 11년
以原春監司狀啓勸農有旨祗受事傳于金魯永曰各道尤甚邑歲前救急形止歲後賑穀區劃無不枚擧狀聞遠如湖南登徹已久而本道嶺東諸邑被災處今年設公賑乎設私賑乎歲前已救急乎否乎至今杳無一言抑措置詳備不足煩朝廷而然乎不然以本道視作養閒之坊無心度了一任守宰之爲耶若此而豈弛宵肝之憂此意令廟堂爲先措辭關問本道以聞
정조 11년
以全羅監司狀啓今春水陸操及巡點停止事傳于金魯永曰依狀請施行事回諭
정조 11년
御醫李完白詮次啓曰領議政金致仁病症看審則脈度虛軟無力帶以浮數此蓋勞悴所祟眞元積敗外氣頻添下利不止過用筋力至於委頓寢食仍以俱失之致主家以爲專爲藥餌從容調攝則日久自可漸次差復云右意詮次啓達傳于金魯永曰遣史官夜間加減知來
정조 11년
金魯永以兵曹言啓曰依傳敎玉堂引陪使令金興祐決棍二十度後待辜限嚴刑決配次移送秋曹其餘引陪使令崔光世李德祥李弘大李春光金順得引陪都使令金景喜各嚴棍十五度後崔光世黃海道谷山縣充軍李德祥遂安郡充軍李弘大新溪縣充軍李春光原春道楊口縣充軍金順得狼川縣充軍金景喜金城縣充軍竝定驛子押付各其配所之意敢啓傳曰知道
정조 11년
金魯永以都摠府言啓曰臣等承命守宮矣今日開門時宣仁通化二門本府郞廳例爲監開而守宮都事閔有洙先往宣仁門開鑰後直爲往告政院通化門鑰則無人監開以致遲滯闕門開閉事體甚重故臣烓不得已躬往監開郞廳雖以新差之人有此疎忽之失而司鑰之不爲留待通化門一體監開徑先回去亦極怪駭俱不可無罪都事閔有洙令該府處之當該司鑰亦令攸司科治臣等之不能檢飭惶恐待罪之意敢啓傳曰竝令兵判拿入棍問査實草記可也
정조 11년
金魯永以兵曹言啓曰因都摠府草記今日開門時宣仁通化二門本府郞廳例爲監開而守宮都事閔有洙先往宣仁門監開後直告政院通化門鑰則無人監開臣烓不得已躬往監開司鑰之不爲留待通化門徑先回去都事令該府處之當該司鑰令攸司科治事批旨內竝令兵判拿入棍問査實草記可也事命下矣依傳敎都摠府都事閔有洙司鑰趙得完等拿入棍問則都事閔有洙所供內以爲自前宣仁門通化門開閉時入直郞廳二人分監兩門而昨日則以守宮一人通化門宣仁門閉門時竝爲監開今日開門時宣仁門監開後欲往通化門之際所帶下隷在前郞廳一人守宮之時使近仗軍士申飭守門將開門不爲往視云故以新入生疎所致只憑下隷之言不爲監鑰致有此棍問査實之命惶恐遲晩萬死無惜云司鑰趙得完所供內以爲自前宣仁門通化門開閉時只司鑰一人竝監兩門故先往通化門看審鎖鑰後以照羅赤持開金留待摠府監鑰郞廳來到使之開門司鑰則轉往宣仁門與摠府郞廳眼同開門後直爲回還矣今日則不知摠府守宮郞廳之只有一人而已亦爲依前擧行而從前二郞廳之同時分監者今爲一人獨行至於堂上替監於矣身已還之際莫重開門致有此遲滯之境惶恐遲晩萬死無惜云矣旣有棍問査實草記之命爲先取招以入之意敢啓傳曰旣已決棍放送
정조 11년
金魯永以兵曹言啓曰依下敎陪行司僕寺馬籍色執吏書吏方處和決棍七度書史辛文哲洪完琦朴性默朴志陽盧鼎曄高胤昌李行得崔擎日等各決棍五度之意敢啓傳曰知道
정조 11년
金魯永以訓鍊都監言啓曰依下敎本局外各營入直軍兵等處設粥分饋之意敢啓傳曰知道
정조 11년
金魯永以禁衛營言啓曰明日春到記儒生製述時依兵曹節目銅龍門入直軍待標信除出元入直哨官率領排立於明政門外而事畢後還入直之意敢啓傳曰知道